Na temelju članka 8. Odluke o davanju na korištenje javnih površina (“Službene novine Općine Vrsar-Orsera” br. 3/24), Općinski načelnik Općine Vrsar-Orsera objavljuje:

**NATJEČAJ**

za dodjelu na korištenje javnih površina za postavljanje ugostiteljskih štandova za vrijeme trajanja ribarskih fešti na području općine Vrsar-Orsera

PREDMET NATJEČAJA:

Javna površina za postavljanje ugostiteljskih štandova u Vrsaru, na obali M. Tita, za vrijeme trajanja ribarskih fešti, u organizaciji Turističke zajednice općine Vrsar i Općine Vrsar-Orsera, sukladno tematskim pozicijama kako slijedi:

|  |  |
| --- | --- |
| Pozicija broj 200: Istarska vina i rakije | Pozicija broj 205: Školjke |
| Pozicija broj 201: Fritto misto | Pozicija broj 206: Bijela riba |
| Pozicija broj 202: Plava riba | Pozicija broj 207: Plava riba |
| Pozicija broj 203: Domaći kolači  | Pozicija broj 208: Rakovi |
| Pozicija broj 204: Glavonošci  |  |

POČETNI IZNOS POREZA:

- za pozicije broj 201, 202, 204, 205, 206, 207 i 208 iznosi 648 eura sezonski za pojedinu poziciju.

- za poziciju broj 203 i 200 iznosi 360 eura sezonski

KARAKTERISTIKE ŠTANDOVA

* dimenzije javne površine koja se daje na korištenje (uključujući radnu površinu) za pozicije broj 201, 202, 204, 205, 206, 207 i 208 jesu 6x3m (ukupno 18m2), dok za poziciju 200 i 203 jesu 5x2 m, (ukupno 10 m2 )
* na pozicijama broj 201, 202, 204, 205, 206, 207 i 208 moguće je postaviti slijedeću osnovnu opremu:
* tri radna stola dužine 160, širine 70 cm – osigurava TZO Vrsar
* suncobran – osigurava TZO Vrsar,
* šank maksimalne dužine 120 cm i maksimalne visine 95 cm bez nadstrešnice – osigurava korisnik,
* samostojeći šankomat za pivo – osigurava korisnik i
* hladnjak za piće – osigurava korisnik.
* dodatnu opremu poput ploča, roštilj, friteze, kotlovina, gradele na ugljen i sl.

Navedena dodatna oprema mora biti postavljena unutar propisanog prostora koji se daje na korištenje i sukladno priloženoj skici koja je sastavni dio ovog teksta natječaja.

* na poziciji broj 200 i 203 moguće je postaviti
* dva štanda dimenzija 2,5x1 m – isključivo tipizirane štandove koje osigurava TZO Vrsar i
* jedan suncobran - osigurava TZO Vrsar

ČISTOĆA RADNE OPREME I IZGLED ŠTANDA

* Radnje poput četkanja ili struganja roštilja, gradela ili ploča, nisu dozvoljene na lokaciji održavanja "Ribarske fešte" kako bi se spriječilo izlijevanje deterdženata i ulja u more. Korisnik za kojeg se ustanovi da krši ovu odredbu, bit će prijavljen nadležnoj inspekciji uz oduzimanje odobrenja za korištenje javne površine.
* Prije početka i tijekom održavanja „Ribarske fešte“ korisnici moraju osigurati da njihove radne pozicije budu čiste i uredne.
* Ispod uslužnog pulta, roštilja, friteze i ostale opreme, gdje može doći do curenja ulja i sl., obavezno na pod staviti odgovarajuću zaštitu (tepison i sl.), a u slučaju da se javna površina onečisti, korisnik je istu dužan očistiti o svom trošku najkasnije dan nakon održavanja fešte do 12:00 sati.

POSLUŽIVANJE HRANE I PIĆA

* Na predmetnim javnim površinama moguće je usluživanje jela isključivo ribljeg porijekla, određenih pića te tradicionalnih istarskih kolača.
* Od pića moguće je posluživati isključivo vino, pivo, vodu, sokove i domaće rakije. Nije dozvoljeno posluživanje koktela, stranih alkoholnih pića i miješanih pića (gazirani sok i strana alkoholna pića).
* Pod „usluživanje vina i rakija“ podrazumijeva se priprema i prodaja vina i destilata isključivo istarskih proizvođača (minimalno 5 različitih proizvođača), i tradicionalnih napitaka od vina (tradicionalna istarska supa pripremljena isključivo od istarskih vina).
* Od hrane moguće je pripremati i posluživati jela isključivo vezana za temu štanda.
* Pod „usluživanje tradicionalnih istarskih kolača“ podrazumijeva se priprema i prodaja amareta, fritula, kroštula, cukerančići, broštulane mendule i sl. Nije dozvoljena priprema i prodaja palačinki, krafni i sl.
* Ukoliko korisnik priprema jela i priloge koja nisu u skladu s temom štanda, bit će mu izrečena opomena. U slučaju da korisnik i nakon izrečene opomene priprema jela, slastice ili posluži vina i rakije koja nisu u skladu s temom štanda, bit će mu oduzeto odobrenje za korištenje javne površine.
* Najkasnije sedam (7) dana prije početka svake ribarske fešte korisnik je dužan javiti TZO Vrsar popis jela koja će pripremati na toj fešti i pridržavati se istoga.

DOVOZ I ODVOZ OPREME NA LOKACIJU TE ODVOZ I ZBRINJAVANJE OTPADA

* Stolove i klupe dovozi i odvozi angažirani prijevoznik od strane TZO Vrsar, te ih postavlja sukladno planu pozicija.
* Nije dozvoljeno postavljanje dodatnih stolova i klupa, izuzev onih postavljenih od strane TZO Vrsar.
* Parkiranje osobnih i dostavnih vozila je dozvoljeno isključivo na za to predviđenom mjestu na parkiralištu Saline (označeno na skici iz Natječaja).
* Postavljanje opreme na dodijeljenu javnu površinu moguće je najranije na dan održavanja ribarske fešte i to od 7:00 do 18:00 sati, te se moraju ukloniti drugi dan od 7:00 do 12:00 sati.
* Radne stolove (tri komada) i suncobran korisnik može preuzeti u zajedničkom skladištu na dan održavanja „Ribarske fešte“ od 07:00 do 12:00 sati.
* Odvoz i zbrinjavanje otpada organizirat će Općina Vrsar-Orsera putem ovlaštenog sakupljača Usluga Poreč d.o.o., na teret korisnika javne površine, a koji će se naplatiti paušalno prilikom izdavanja rješenja o korištenju javne površine, u visini od 579,00 eura godišnje.
* Nakon završetka fešte korisnici su dužni ostaviti otpad na primjeren način na za to određeno mjesto te očistiti svu opremu dodijeljenu od strane TZO Vrsar koju je potrebno vratiti u skladište idućeg dana u vremenu od 07:00 do 12:00 sati.

OSTALA PRAVILA

* Obavezno je jednoobrazno odijevanje u odjeću (majice, pregače i sl,), te korištenje rekvizita (suncobrani i sl.) dodijeljenih od strane TZO Vrsar.
* Za vrijeme trajanja ribarske fešte bit će osiguran zajednički razglas na svim lokacijama. Nije dozvoljeno puštanje vlastite glazbe.

**1.** Javna se površina daje se na korištenje na period od tri (3) turističke sezone (2025., 2026. i 2027. godine). Turistička sezona smatra se period od 01.04. do 31.10. tekuće godine.

Općina Vrsar-Orsera će oduzeti Rješenje i prije isteka navedenog roka ukoliko komunalni redari u provođenju nadzora ustanove da se javna površina koristi suprotno izdanom Rješenju ili se uvidom u financijske knjige Općine Vrsar-Orsera ustanovi da porez na korištenje javne površine nije uplaćen u rokovima navedenim u istome. Nakon prve usmene opomene komunalnog redara, za sljedeće kršenje odredbi Rješenja/, komunalni redar sastavlja zapisnik, te će Jedinstveni upravni odjel Općine Vrsar-Orsera na osnovi njega pristupiti postupku njegovog oduzimanja.

U slučaju oduzimanja Rješenja, korisnik javne površine obvezan je uplatiti razrezani porez u cijelosti za tekuću sezonu te gubi pravo sudjelovati na idućem natječaju.

**2.** Tijekom svake turističke svake sezone održat će se najmanje osam (8) ribarskih fešti.

Termini tijekom turističke sezone 2025. godine su slijedeći: 02.05.2025., 30.05.2025., 20.06.2025., 11.07.2025., 25.07.2025., 08.08.2025., 29.08.2025. i 19.09.2025. godine.

Termini održavanja manifestacije za turističke sezone 2026. i 2027. dostaviti će se korisnicima u tekućoj godini.

U slučaju odgode određenog termina manifestacije zbog loših vremenskih uvjeta ili drugih nepredviđenih okolnosti, organizator zadržava pravo definiranja novog termina ili otkazivanja događanja. Korisnici će o eventualnim promjenama biti obaviješteni u najkraćem mogućem roku.

**3.** Davanje na korištenje javnih površina izvršit će se temeljem prikupljenih pisanih ponuda. Ponude se moraju dostaviti (moraju biti zaprimljene zbog otvaranja istog dana) **do 07.03.2025. godine do 12:00** sati u, godine u Jedinstveni upravni odjel Općine Vrsar-Orsera na adresu: OPĆINA VRSAR-ORSERA, Komisija za dodjelu na korištenje javnih površina, Trg Degrassi 1, 52450 Vrsar-Orsera, s napomenom "ZA NATJEČAJ JAVNE POVRŠINE - NE OTVARAJ". Otvaranje ponuda bit će javno i započet će u **13:00 sati, 07.03.2025.** godine, u istim prostorijama.

**4. Ponuda treba sadržavati:**

1. osnovne podatke o ponuditelju **obavezno na** **formularu** izdanom od strane Općine (formular se može naći na internetskoj stranici www.vrsar.hr ili u Općini Vrsar-Orsera),
2. precizno navedenu poziciju, navodeći broj pozicije za koju se ponuditelj natječe na formularu iz točke 1.,
3. ponuđenu visinu poreza na korištenje javne površine koju ponuditelj nudi,
4. dokaz o uplati jamčevine u iznosu **od 50% od početne visine poreza** na korištenje javne površine na određenoj poziciji
5. obrtnicu, izvod iz registra trgovačkog suda za pravne osobe, neki drugi dokaz o mogućnosti obavljanja djelatnosti na poziciji za koju se natječe.
6. izjavu o nepostojanju duga, po bilo kojoj osnovi, prema Općini Vrsar-Orsera (formular se može naći na internetskoj stranici www.vrsar.hr ili u Općini Vrsar-Orsera)
7. izjavu o suglasnosti za uklanjanje vlastitih stvari s javne površine (robe za prodaju, i ostalih stvari) po nalogu komunalnog redara u slučaju nepridržavanja općinskih propisa i/ili odredbi izdanog Rješenja. (formular se može naći na internetskoj stranici www.vrsar.hr ili u Općini Vrsar-Orsera)

**5. Komisija između potpunih i pravovremenih ponuda bira najpovoljnijeg ponuditelja temeljem sljedećeg kriterija:**

* **visine ponuđenog poreza na korištenje javne površine, uz pravo prvenstva za dosadašnje korisnike predmetnih javnih površina, ukoliko prihvate najviši ponuđeni iznos poreza za određenu javnu površinu.**

U slučaju da za istu poziciju pristignu dvije ili više valjanih najpovoljnijih ponuda, koje su istovjetne po visini ponuđenog iznosa poreza, Komisija će provesti usmeno nadmetanje i utvrditi koja je ponuda najpovoljnija.

**6**. Na natječaju ne mogu sudjelovati ponuditelji koji imaju nepodmirene obveze prema Općini Vrsar-Orsera po bilo kojoj osnovi.

**7.** Na Natječaju ne mogu sudjelovati ponuditelji kojima je u prethodnom trogodišnjem razdoblju oduzet akt temeljem kojeg su koristili javnu površinu po bilo kojoj osnovi.

**8.** Fizička ili pravna osoba može se natjecati za više pozicija. Ukoliko se neki natjecatelj natječe za više pozicija, jamčevina se plaća za svaku poziciju. U slučaju da je natjecatelj pravna osoba, mora biti registrirana najmanje dvije (2) godine.

**9.** Komisija zadržava pravo ne prihvatiti ponude za pojedinu poziciju ocijeni li da među dostavljenim ponudama za nju nijedna nije povoljna.

**10.** Komisija zadržava pravo izmjene pozicije za pojedine namjene.

**11.** Komisija zadržava pravo ponude druge pozicije ponuditelju koji na određenoj poziciji nije bio najpovoljniji.

**12.** Rezultati o najpovoljnijim ponudama će se objaviti u roku od 8 dana od dana odabira, na oglasnoj ploči Općine Vrsar-Orsera.

**13.** Najpovoljnijem ponuđaču će Jedinstveni upravni odjel Općine Vrsar-Orsera izdati Rješenje o uvjetima i načinu plaćanja poreza na korištenje javnih površina u roku od osam dana od dana objave rezultata natječaja na oglasnoj ploči Općine Vrsar-Orsera, u slučaju da je ispunio sve obveze iz Natječaja. Odredbe ovog Natječaja kao i visina i način plaćanja poreza sastavni su dio Rješenja.

Korisnik je dužan raditi na svim planiram feštama, osim u slučaju opravdanih razloga o čemu je dužan obavijestiti Jedinstveni upravni odjel Općine Vrsar-Orsera.

Ukoliko korisnik ne postupi po stavku 2. ovog članka, gubi pravo korištenja javne površine. Komisija može uz prethodnu pismenu obavijest, donijeti odluku o dodjeli iste javne površine drugoj zainteresiranoj pravnoj ili fizičkoj osobi.

**14. Način plaćanja:**

Porez za korištenje javne površine fizičke i pravne osobe plaćaju u dvije rate:

- 50% od ponuđene sezonske visine poreza za korištenje javne površine plaća do 15.06. tekuće godine. Uplaćena jamčevina uračunava se u prvu ratu.

- 50% od ponuđene sezonske visine poreza za korištenje javne površine plaća do 15.09. tekuće godine.

- Uplata se vrši na račun Proračuna Općine Vrsar IBAN HR 5124020061851600003,

poziv na broj : 68 1740 - OIB s naznakom: "POREZ JP ZA (godina za koju se vrši plaćanje)"

napomena: OIB iz poziva na broj, prilikom uplate jamčevine ili ostaloga **mora biti istovjetan** OIB-u navedenome u formularu "ponude".

**Ukoliko pojedini kandidat, nakon objave rezultata natječaja, odustane od pojedine pozicije, gubi pravo na povrat jamčevine.**

**15.** Komisija zadržava pravo odbacivanja prispjelih ponuda osoba ili tvrtki u kojoj su osnivači osobe koji su dužni Općini Vrsar-Orsera po bilo kojoj osnovi.

**16.** Na natječaju ne mogu sudjelovati ponuditelji kojima je u prethodnom trogodišnjem razdoblju oduzet akt temeljem kojeg su koristili javnu površinu po bilo kojoj osnovi.

**17.** Komisija zadržava pravo poništenja Natječaja u cijelosti ili dijelu, bez obveza prema ponuditeljima.

**KLASA: 363-01/25-01/49**

**URBROJ: 2163-40-01-01/15-25-3**

**Vrsar, 20.02.2025. godine**

**OPĆINSKI NAČELNIK**

**OPĆINE VRSAR-ORSERA**

**Ivan Gerometta, v.r.**